Mezenská, Helena, poslankyňa NR SR (2013-10-22):
Vážení prítomní poslanci, vážená pani predsedajúca, vážení prítomní občania, znova raz je tu zákon, sporný zákon o obnoviteľných zdrojoch a znova ja musím povedať, že v takomto znení a s takýmto podvratným obsahom do parlamentu takýto zákon vôbec nepatrí. Z perspektívy vznesených morálnych apelov počas minulého mesiaca je aj dnes pre mňa tento zákon absolútne neprijateľný, nestráviteľný a nepriechodný. Opäť hneď v úvode chcem zdôrazniť a vyzvať, aby všetci tí, ktorí sa pripravujú tento zákon schvaľovať a ktorí ho tu predložili, aby takéto svoje zradné a nevedomé konanie v prospech lobistov zastavili. Opätovne žiadam, aby sa v prerokovaní zákona ďalej nepokračovalo, lebo je zjavné a je preukázateľné, že tento zákon nie je šitý na ekonomické záujmy štátu ani na ekonomické záujmy našich ľudí, ale je šitý na ekonomiku lobistickej nadnárodnej skupiny, skupiny U. S. Steel. Je pritom paradoxné, že v ťaživej sociálno-ekonomickej situácii, keď denne ľudia prichádzajú o prácu a sťažujú sa, že sú nútení v týchto podmienkach utekať za prácou do zahraničia, že sociálna vláda, ktorá týmto ľuďom a nám všetkým pred voľbami sľubovala istoty, šije dnes zákony pre lobistov. Na základe týchto účelových zákonov spoločnosti, ktorá sa topí v 27-miliónovom zisku, táto dnešná amorálna, nedôveryhodná a skorumpovaná vláda naďalej prihráva z napätého štátneho rozpočtu spoločnosti U. S. Steel veľkoryso ďalšie milióny. Prosím vás pekne, čo má toto spoločné so solidarizáciou spoločnosti, ktorú táto sociálna vláda sľubovala? Čo toto má spoločné zo solidarizáciou spoločnosti? A vy, milí poslanci zo SMER-u schovaní za tlačítkom, poplatní mocenským štruktúram a kúpenej vládnej moci, sa na tom lumpovaní slovenského rozpočtu a zbedačovaní slovenských ľudí dnes už vedome a cielene spolupodieľate. Som veľmi zvedavá, ako potom v svojich regiónoch týmto zbedačeným ľuďom, čo naleteli na vaše prvoplánové klamné sľuby, ako im chcete vysvetliť to, čo sa tu deje. Ako im, milí regionálni poslanci SMER-u, chcete vysvetliť, ako chcete týmto ľudom, ktorí bojujú o holé prežitie, aj malým, stredným podnikom, ktoré krachujú, že pre nich podporné stimuly tak ako pre spoločnosť U. S. Steel nemáte? Nemáte, lebo sa podieľate a nesiete priamu a plnú zodpovednosť za to, že balíky ohromných finančných zdrojov rozdávate kadejakým finančným skupinám a nadnárodným spoločnostiam topiacim sa v miliónoch. Prosím vás pekne, ako im chcete na vašich konkrétnych podlých a zradných skutkoch, ako ich chcete presvedčiť, že ste solidárni a empatickí? Ako ich o tom a čím chcete konkrétne presvedčiť? Dnes budete znova hlasovať o zákone s plným vedomím toho, že zákon, ekonomiku a záujmy štátu pre protekcionistické prideľovanie zdrojov zbohatlíkom poškodí, výrazne poškodí. Tie peniaze v krajine budú chýbať. Predkladatelia, tí aj dnes ticho sedia ako bezprizorní najatí žoldnieri v červeni a potupe vlastného morálneho úpadku, prežijú si svoje minúty, hodiny hanby, otrasú sa bez viny a svedomia a pôjdu ďalej v ústrety ďalším politickým, potupným a vlastizradným obchodom. A toto sa v parlamente robí celé roky. Zbedačenie ľudí je toho výrečným a nespochybniteľným dôkazom. Čím viac korupcie, tým viac stagnácie a biedy. A vy sa na tomto zbedačovaní a na tejto korupcii priamo svojím konaním a svojím hlasovaním podieľate. Parlament, ktorý má výsostne zastávať široké záujmy ľudí, je zašpinený a pošliapaný veľkou nečistotou. Je naďalej aj vami zneuctievaný. Spravili ste z neho trhovište, spravili ste z neho obchodnú komoru. To, čo kedy vyjednáte, účelovo vpasujete opakovane do predkladaného zákona. Politickým obchodom, a nie vôli ľudí nastavujete a podriaďujete celý legislatívny proces a celú činnosť parlamentu. Z korupcie a protekcionizmu ste spravili spoločenskú a parlamentnú normu, štandardnú pracovnú metódu, štandardný pracovný nástroj. Ale mýlite sa! To pracovná norma nie je a nie je to ani pracovná metóda slušných a čestných politikov, poslancov oddaných pomoci ľuďom. Korupcia a lobizmus vo vašom podaní do parlamentu vôbec nepatria. A pokým to nepochopíte, ja s tichým prehliadaním vaše konanie legitimizovať nebudem. Vážený minister, pán spravodajca, vážení poslanci, predovšetkým poslanci SMER-u, nezastavili ste sa ani pred poslaneckými, ani pred občianskymi protestmi, apelmi a výzvami. Nespamätali ste sa ani pod ťarchou výziev na vaše odstúpenie. Ste hluchí a slepí. Svoje duše ste zapredali moci a mocenskému profitu. Avšak ste mimo. Budúcnosť aj história vaše skutky preverí a za vaše konanie vás aj odsúdi. Parlament nie je trhovište. Vláda nesmie byť slúžkou moci a vplyvu finančných skupín. Korupcia nie je parlamentnou normou a nie je to klasická pracovná metóda. Politika nie je obchod, politika je nástrojom pomoci ľuďom. Opätovne chcem všetkých ľudí v tejto krajine, ktorí s takýmto prístupom vládnej moci a vládnej strany, ktorá sa spreneverila svojim sľubom, nesúhlasia, opäť chcem všetkých občanov vyzvať, aby opätovne podporili petíciu na vyslovenie nedôvery vlády. Budem rada, ak zotrvajú spolu so mnou v presvedčení a v zjednotení toho, že politika nie je obchod a že korupcia na túto pôdu nepatrí. Ďakujem.